open-index/open-wikipedia-markdown huggingface dataset:
Raiva

La **raiva** (o **fota**, **ira** o anca **rabia**) l’è un’emozzion intensa che la comporta una responsa s’gigotada e fancissa a una provocazzion, tort o menascia.

Una persona che la gh’ha adoss raiva despess la prœuva anca di sintom fisegh, compagn de un isbatiment del cœur azzelerad, pression del sangh pussee elevada e di volt nivei de adrenalina e noradrenalina. Un quajvun el considera la raiva coma un’emozzion che la da l’inviada a la vœuja de scombater o de sghimbià. La raiva la deventa l’emozzion predominanta a nivell comportamental, cognitiv e psicologegh quand che una persona la ciapa la decision de frontà e fermà el comportament menascios che el ven de una forza esterna.

La raiva la gh’ha di conseguenze e fiseghe, e mentai. Un’espression esterna de raiva la pœul trovàss ind i espression fazzai, lenguasg del corp e response fisiologeghe e duranta dei at publegh de assaltament. I espression fazzai pœuden vesser, per esempi, vergot compagn de una motria.

I psicolegh moderen consideren la raiva coma un quajcoss de natural e normal e un’emozzion sentuda de virtualment tucc i homen una quaj vœulta. La raiva incontrollada la pœul havégh un impat negativ in su la vita sozzial de una persona.

## Referenze

## Ligam de denter
* Stremizzi
* Malinconia

## Ligam de fœura
Bach

El **Bach** (latin: *Bacchus*) l’è un dia de la religion romana; el sò nom el riva sgiò de la scomagna grega de * Βάκχος* (*Bákkhos*) che la segnava el dia gregh Dionis quand che l’indava sgiò in estes.

A l’è el dia del vin e de la vendembia, e ancasì del piasé sensorial e del divertiment. El sò cult l’è rivad ind la penisola italega ind el 2d segol iEC. El ven sovenz figurad coma un hom cont el coo quatad de di frasche de vid, gnà magher e gnà gnervent; de solit l’è cioch ciochent e el gh’ha in man una copa de vin. I rit relativ a lu chì menaven semper a tant disasi per la comunitaa, e, donca, el senad roman el j’haveva inebid.

L’era el s’cet del Sgiœuv e de la mortal Semella. L’era nassud coma un semi-dia, ma l’è stait pœu parmoss a dia complet del Sgiœuv per havé invetad el vin. L’è vegnud vun di dodes dia pussee important de Roma tovendegh via el post a la Vesta.

## Referenze

## Ligam de denter
* Religion romana

## Ligam de fœura
Bach (desambiguazzion)

* **[[Bach]]**, el dia roman del vin;
* **[[Bach (Austria)]]**, un sit in Austria.
* **[[Johann Sebastian Bach]]**, composidor todesch
Via Regina

La **via Regina** a l'era un'antiga strada romana fada su de du toch che conligaven Cremona a Mediolanum e poeu Mediolanum a Ciavena, a passà per Com. La tocava anca vari fium e canai, tant 'me el Pò, l'Ada e 'l Port roman de Milan.

## Bibliografia
*AA. VV, L'antica via regina, Raccolta di studi della società archeologica comense, Como 1995.
Giovann Antoni Amadee

El **Giovann Antoni Amadee** (Pavia, 1447 - Milan, 28 avost 1522) a l'è stad un scultor, ingegner e architet lombard.

Propi ativ in Lombardia, l'è regordad soratut per el so lavorà per el Dom de Milan: l'ha lavorad anca a la Catedral de Lugan, al Pont de Ganda, el palazz Carminali Bottigella, el palazz Bottigella, la Gesa di Spos, la gesa de Santa Maria de Canepanova, la basilega de San Maver, la Gesa de San Sater, el Castell de Vigevan, la gesa de San Lanfranch, la Gesa di Miracoi e 'l santuari de Saronn.

## Riferiment
*[Treccani](https://www.treccani.it/enciclopedia/giovanni-antonio-amadeo_(Dizionario-Biografico)/)

## Alter proget
Mesizzia

La **mesizzia** l’è una sorta de relazzion afetiva che la gh’ha nò de carataristeghe romanteghe o sessuai. Ind un sens pussee slargad, a l’è una relazzion umana che la preved de cognosses e voléss ben. Sota quell aspet chì, es podariss dì che la relazzion intra i fiœui e i sò sgent, intra fradei o olter member de una fameja la saja anca una sorta de mesizzia. A l’è vuna di relazzion intra persone pussee comune ind la vita de la sgent, e la gh’ha un rœul fondamental ind el desvilup de l’individov. Ind i sozzietaa ozzidentai, la mesizzia l’è vuna di relazzion umane manch sogeta a regolamentazzion legai e formai.

Ind la religion e coltura popolar, la mesizzia l’è tolta per un’esperienza umana de importanza vital e l’è ben representada e ind la literadura, e ind el cine.

## Referenze

## Ligam de fœura
Orelogg planetari Fanzagh

L**'Orelogg planetari Fanzagh** a l'è 'n orelogg che 'l se troeuva in su la torr del Palazz Comunal de Cluson: l'è stad fad su del Peder Fanzagh del 1583.

## Riferiment
*LombardiaBeniCulturali

## Alter proget
Parch Agricol del Sud Milan

El **Parch Agricol del Sud Milan** a l'è 'n area natural protesgiuda de la Lombardia, fad su con lesg regional del 1990 e gestid de la provincia de Milan, che adess l'è cità metropolitana.

Se troeuva dent vari paesagg de la pianura padana e l'è bagnada de l'Ada e del Lamber, ma anca de la Vetabia, del Lambret, del Tesinell, de la Mussa e di Navili Grand e de Pavia.

Gh'è dent pussee de 1400 aziende agricole, che gh'hann soratut boeuv e porcei. Se coltiva soratut cereai, ris e prad, e gh'è 41 marcide.

## Riferiment
*Cità Metropolitana

## Alter proget
Ghielm Gonzaga

El **Ghielm Gonzaga** (Mantoa, 24 de avril 1538 - Goit, 14 de avost 1587) a l'è stad un nobel lombard, terz duca de Mantoa e del Monferrad.

Fioeul del Fedarigh II Gonzaga, el so predecessor l'è stad el Franzesch III Gonzaga e 'l so sucessor el Vicenz I Gonzaga.

## Riferiment
*[Treccani](https://www.treccani.it/enciclopedia/guglielmo-gonzaga-duca-di-mantova-e-del-monferrato_(Dizionario-Biografico)/)

## Alter proget
Rotonda de San Tomè

La **Rotonda de San Tomè** a l'è una veggia gesa romanega de San Bartolamee in provincia de Berghem, ben cognossuda per la soa pianta a sercc, la gh'ha origin del secol XII. La dipend a nivell canonegh de la parochia de San Bartolamee.

## Bibliografia
*Bortolo Belotti. Storia di Bergamo e dei bergamaschi. Bergamo, Bolis, 1959.

## Alter proget
Palazzi Argentina

**Palazzi Argentina** a l'è un palazzi de Milan, in sul stradon de Loret: a l'è stad fad su del 1947 al 1949 in stil modern in su proget del Piero Bottoni e del Guglielmo Ulrich.

## Riferiment
*LombardiaBeniCulturali

## Alter proget
Fomna con l’armelin

La ***Fomna con l’armelin*** l’è un litrat depenc de l’artista renassimental Leonardo da Vinci. La data de creazzion l’è intoren al 1489–1491, e l’œuvra l’è a œuli in su una tavola de legn de nos. La modella de la picciura l’è la sciora Zezzilia Gallerana, vuna di sgimache del Lodovigh Sforza, duca de Milan. Quand che el l’ha fait su, el Leonardo l’era un pencior a la cort di Sforza a Milan. L’è el segond de nomà quater litrat de done rivad al dì de incœu ch’inn stait depenc del Leonardo.

La *Fomna con l’armelin* l’è guarnada ind el Musee Czartoryski de Cracovia, e l’è vun di tesor nazzionai de la Polonia. L’è part de la conlezzion di prenzep Czartoryski e, el 29 de desember del 2016, l’è stait vendud per 100 milion de euro – el 5% del valum stimad de tuta la conlezzion – al goveren poles de la Fondazzion di prenzep Czartoryski, representada de l’Adam Karol Czartoryski, el darer dessendent diret de l’Izabela Czartoryska Flemming e l’Adam George Czartoryski, che s’eren trait adree in Polonia la picciura de la Lombardia.

## Referenze

## Ligam de denter
* La Zena Darera
* Leonardo da Vinci

## Ligam de fœura
La Zena Darera

***La Zena Darera*** (ciamada ancasì el ***Zenagol***) l’è una picciura a mur depencia del Leonardo da Vinci, comissionada del Lodovigh Sforza, duca de Milan, e guarnada al dì de incœu ind la Gesa di Grazzie a Milan.

La picciura la figura una scena de la vita del Signor, indova lu chì el ghe nonzia ai sò dissepoi che vun intra de lor l’indarà a tradìll. A l’è vuna di picciure pussee iconeghe e recognossibile del Leonardo.

## Referenze

## Ligam de denter
* Leonardo da Vinci
* Fomna con l’armelin

## Ligam de fœura
Dialet fiuman

Ol **dialet fiuman** (nom nativ **fiuman** [fju'man]) l’è ol dialet venet pussee oriental de tucc. L’è parlad ind la zitaa de Fium in Crovazzia, insema al venet pordenones, venet udines e l’istrovenet che el fa part del venet colonial, indova la lengua l’è rivada intravers l’espansion de la Republega de Venezzia.
Dolor

El **dolor** (o **patiment**, soratut se fisegh) l’è un’esperienza sensorial o emotiva despiasevela, una sensazzion sogetiva ligada a un messasg o stimol nocicetiv transmiss del sistema nervos. De un pont de vista biologegh e evolutiv, el dolor l’è un’informazzion che la permet a la conzienza de verifegà l’istacc del corp per riessì a respondegh ind la sgiusta mesura.

## Referenze

## Ligam de denter
* Algesia
* Analgesia

## Ligam de fœura
Cà Esta

**Cà Esta** l’è staita una dinastia de orisgen lombarda che i sò member hann regnad sora di territori europee – soratut lombard e todesch – per zentenere de agn. El ram pussee vegg de la fameja – mò cognossud coma Cà Ghelfa – el toveva denter i duca de Bavaria. Quii del ram pussee sgioven – cognossud nomà coma Cà Esta – inn stait scior de Ferrara (1240–1597), Modena (–1859) e Resg (1288–1796).

El sò nom el vegnariss sgiò de Est, un pajes ind la provinza de Padoa.

## Referenze

## Ligam de denter
* Ducad de Modena e Resg

## Ligam de fœura
Rosari

El **rosari** (del latin *rosārium*, o ben *roser*) a l'è un'orazzion de la Gesa latina che l'è fada despess in su 'na corona con di preje che la ciapa l'istess nom.

Al dì d'incoeu a l'è fada su de vint misteri, quindes tradizzionai e cinch pussee noeuv mitud del Giovann Paol II, e se oren l'Ave Maria e 'l Pader Noster, ma anca el Gloria al Pader, el simbol di Apostoi, el Salve Regina e despess l'Orazzion de Fatima,  intant che se mediten: la Gesa catolega la recognoss l'indulgenza, che in bas ai condizzion la po vesser parzial o total, per quei che 'l fann. 

## Riferiment
*Britannica

## Alter proget

## Vos corelade
*Corona de San Michel
*Corda de orazzion
*Corona francescana
Citadella viscontea

La **citadella viscontea** a l'è una banda fortifegada al temp di Vescont a Berghem, che l'ha perdud la soa importanza defensiva con la Republega de Venezzia e l'è stada trasformada un frach de voeulte in la storia: del secol XX a l'è verta al publegh e gh'è dent el Civegh musee archeologegh de Berghem e 'l musee civegh de scenze naturai Enrico Caffi.

In su la torr de la Campanella se troeuva el stema del Regn Lombard-Veneto, desgià che l'era stada restaverada di austriegh, arent gh'è anca la torr de la fam.

## Bibliografia
* Marco Realini, Il consolidamento della facciata del palazzo del Museo di Piazza della Cittadella a Bergamo : monitoraggio delle applicazioni di ossalato di ammonio sulle superfici dipinte, Bergamo, WorldCat, 2007.

## Alter proget
Cà Gonzaga

**Cà Gonzaga** l’è una fameja prenzipesca lombarda che l’ha regnad sora Mantoa a partì del 1328 e a rivà al 1708. Hann ancasì regnad sora el Monferrad in Piemont e Nevers in Franza, inscì coma sora olter feud in per tuta l’Europa. La fameja l’includ un sant, dodes cardenai e quatordes vescov. Dò dessendente di Gonzaga inn vegnude imperadore de l’Imperi Roman Sagrad (Leonora Gonzaga e Leonora Gonzaga-Nevers), e vuna reina de Polonia (Maria Lovisa Gonzaga).

La parentella la vegnariss sgiò de Gonzaga, un pajes ind el mantoan.

## Storia
I prim member de la fameja che gh’hann una quaj importanza storega hann lavorad con la fazzion ghelfa insema ai monegh de l’abazzia de Poliron, arent a Mantua. A partì del segol XII, i inn deventad la fameja pussee importanta del mantuan, cont un considerevel cressiment in lianze e richezze. Ind el 1328, tutamanca, el Lodovigh I Gonzaga l’ha roversad el controll di scior Bonacols sora la zitaa cont el socors di Scalisger, e l’è indait denter ind el partid ghibellin coma “capitan del popel” de Mantua e vicari imperial de l’imperador Luvis IV.

El Lodovigh l’è stait suzzedud del Guid (1360–1369) e del Lodovigh II (1369–1382), intanta che el Feltrin l’era scior de Resg infina al 1371, e el formava inscì el ram cadet di Gonzaga de Novellara. El Franzesch I l’ha bandonad la tradizzional lianza con Cà Vesconta per liàss con la Republega de Venezzia.

Ind el 1433 Sgiovann Franzesch I l’ha ciapad el titol de marches de Mantoa cont el recognossiment de l’imperador Sigismond. Ind el 1530 Fedarigh II (1500–1540) l’ha rezzevud el titol de duca de Mantoa. Ind el 1531, la fameja l’ha ciapad el controll del marchesad del Monferrad intravers el mariozz.

Un ram cadet di Gonzaga de Mantoa inn vegnud duca de Nevers e cont e duca de Rethel. Quell ram chì l’ha pœu tolt indree Mantoa quand che el Carel Gonzaga l’ha ereditad Mantoa e el Monferrad, cont el fà s’ciopà la guerra de suzzession mantoana.

## Bibliografia
*

## Referenze

## Ligam de denter
* Ducad de Mantoa
* Ducad de Guastalla
* Ducad de Sabioneda

## Ligam de fœura
Sant

Ind el cristianesim, un **sant** l’è una persona che l’insubiss un volt nivell de sagralitaa e che l’è donca considerada assee arenta a Dia. Tamen, l’usasg del termen “sant” el muda a segonda del contest e de la denomenazzion. Ind la Gesa catolega, ortodossa, anglicana e luterana tucc i sò devot mort ch’inn in paradis inn retegnud degn de grand onor e emulazzion. El recognossiment eclesiastegh ofizzial, e de conseguenza la venerazzion publega, l’è conferid a un quaj sant denomenazzional intravers el prozzess de canonizazzion ind la Gesa catolega, o per glorifegazzion ind la Gesa ortodossa oriental.

Ancaben che la parolla “sant” la se saja orisgenada ind un contest cristian, i storegh di religion tenden a dovràlla “a una fœusgia pussee slargada per segnà l’istacc de sagralitaa spezzial che, ind un frach de religion, el ven sovenz sozziad cont un individov”. A l’è donca el cas di guru di sikh, di rishi indó e di bodhisattva di budista, che vegnen anca lor tolt per sant. A stà a la religion, i sant pœuden ancasì vesser recognossud intravers una deciarazzion eclesiastega ofizziala, o per aclamazzion publega.

## Referenze

## Ligam de denter
* Bodhisattva
* Divinitaa

## Ligam de fœura
Sgiœugh

El **sgiœugh** l’è un’ativitaa fisega o mental che la gh’ha coma fin prenzipal el divertiment o l’intrategniment de quii che le met in opra. L’è un eserzizzi de intrategniment o de recreazzion, sotamiss a di regole, ind el qual ghe compet l’abilitaa e la fortuna di sgiugador. Ind el sgiœugh l’è fondamental l’interativitaa, i obietiv, regole e sfide. De norma, i sgiœugh insgeneren stimulazzion fisega o mental – sovenz tute dò – e vuten a quistà spertisia pratega, servissen coma eserzizzi, gh’hann un rœul educativ, e i contrebuissen al desvilup e a l’equilibri psicologegh de l’individov. I convenzion che governen un sgiœugh cunten nomà infina al termen de l’ativitaa. El sgiœugh el se evœulv in bas a l’etaa di sgiugador e el gh’ha di carataristeghe deverse a segonda de la coltura indova el ven studiad.

La parolla “sgiœugh” la ven sgiò del latin *iocus*, che el vœul dì puranca “sgiœugh”.

## Referenze

## Ligam de denter
* Sgiœugh d’azard
* Sgiœugh de tavola

## Ligam de fœura
Fedarigh II Gonzaga

**Fedarigh II Gonzaga** (17 de masg del 1500 – 28 de vost del 1540) l’è stait el prim duca de Mantua. L’ha governad a l’inizzi nomà coma marches a partì del 1519, e pœu coma duca infina a la sò mort. L’è stait ancasì el marches del Monferrad a partì del 1536. 

## Vita
Fedarigh a l’era el s’cet del Franzesch II Gonzaga, marches de Mantua e de la sò mojer Isabella d’Est. A causa del badaluch politegh del temp, de l’etaa de des agn, l’ha passad trii agn coma ostasg a Roma sota papa Sgiuli II. Del 1515 al 1517, el Fedarigh l’è stait ostasg del rè Franzesch I de Franza, che el voleva seguràss el socors di Gonzaga in Lombardia.

El 3 de avril del 1519 l’è suzzedud a sò pader coma marches de Mantua, a l’inizzi sota la resgenza de la mader e di barba Sigismond e Sgiovann. L’ha rezzevud l’investidura imperial de l’imperador Carel V el 7 de avril del 1521. Ind el luj del 1521, papa Leon X l’ha nomenad “Capitan Sgeneral de la Gesa”, e l’ha scombatud contra i Franzes a Parma ind el 1521 e a Piasenza ind el 1522.

El Fedarigh l’ha insegnad sgiò un contrat matrimonial con la Maria Paleologa, ereda del marchesad del Monferrad, cont el fin de gadegnà i sò domini. Impunemanca, ind el 1528, papa Clement VII l’ha trait a null el mariozz, in scambi de duu presoner.

El Fedarigh l’ha insegnad sgiò un olter contrat matrimonial con la terza sgermana del Carel V, Sgiulia d’Aragona. Grazzia a questa mossa, gh’è stait conzess el titol de duca ind el 1530, fasend deventà inscì i Gonzaga duca de Mantua. Tamen, quand che el Bonifazzi, marches del Monferrad, l’è borlad sgiò de cavall el 25 de marz de l’istess ann, el Fedarigh l’ha pagad 50'000 ducad per fà trà a null anca el segond mariozz, cont el ruzà el papa a remeter in vigor el contrat del prim mariozz. Quand che gh’è mort anca la Maria, l’è stait bon de sposà la sorella Margarita el 3 de occiover del 1531. A la mort del darer ered mas’c lesgitem de Cà Paleologa, el marchesad del Monferad l’è passad sota ai Gonzaga, che l’hann tegnud infina al segol XVIII.

Compagn di sò sgent, a l’era un gran patron dei art. L’ha comissionad el Palazz Te, progetad e zornid del Sgiuli Roman. L’ha ancasì comissionad e crompad deverse picciure del Tizzian, che el gh’haveva anca fait su un litrat, depenc de lu insema al Rafajell.

El Fedarigh el gh’haveva la sifilida, compagn del bobà. L’è indait al babi el 28 de sgiugn del 1540 a la sò villa a Marmirœul.

## Referenze

## Font
*
*
*
*
*
*

## Ligam de denter
* Cà Gonzaga
* Ducad de Mantua

## Ligam de fœura
Bianca Maria Sforza

La **Bianca Maria Sforza** (5 de avril del 1472 – 31 de desember del 1510) l’è staita resgina di Todesch e imperadora de l’Imperi Roman Sagrad apœus al mariozz cont el Massemilian I d’Asborgh. A l’era la tosa del Galeazz Maria Sforza, duca de Milan, e de la Bona Savoja che l’haveven ciamada inscì in honor de la mama granda, la Bianca Maria Vesconta.

Quand che la gh’haveva nomà zinch agn, el bobà l’è stait mazzad su ind una gamina traita in pee dei oposidor sœu de lu ind la cort milanesa. De facc, el Galeazz Maria l’era un poo un sacranon e un baloss, e el s’era fait un frach de desenemis per via del sò carater spotegh e bissœul. Adree al mazzament, la mama Bona l’è vegnuda resgenta del ducad per un cicinin de temp cont el sostegn del consejer Cich Simoneta, infina a quand el Lodovigh el Nigher – barba de la Bianca Maria – l’è riessid a la fenitiva a tœù controll de Milan, cont el deventà inscì anca el resgior di nevod.

El 16 de marz del 1494 la s’è maridada cont el Massemilian I d’Asborgh, imperador de l’Imperi Roman Sagrad e rè di Todesch. El mariozz l’era stait rangiad del barba Lodovigh, che el voleva che l’imperador el ghe conferiss ofizzialment el titel de duca de Milan; in scambi el Massemilian l’ha rezzevud una schirpa de fà stremizzi voltra che a la sposa, una soma strepitosa de zircumzirca 400'000 ducad. L’union la s’è però despoltiada infeliz: el Massemilian – sgiamò vedov per dò vœulte – depos havé sconsumad el mariozz l’ha deit che la sò nœuva fomna l’era sì bella bellenta, ma ghe calava la saviezza che la gh’haveva la sò prima mojer. Per lee a l’era de facc impossibel fàss volé ben del marid, che el la considerava un zich pantolla e ciciarona, quajota e trasona cont i daner. 

Depos del 1500 l’imperador l’haveva perdud ogna interess in Bianca Maria, che l’ha scomenzad a viver indeperlee in devers castei del Tirœul, serciada su de una cort composuda soratut de di Milanes. La cobia l’ha minga razzad de fiœui.

L’è moruda el 31 de desember del 1501, provabilment per un malann compagn de l’anoressia nervosa. L’è staita interrada ind la badia de Stams.

## Referenze

## Ligam de denter
* Cà Sforza

## Ligam de fœura
Bona Savoja

La **Bona Savoja** (10 de vost del 1449 – 23 de november del 1503) l’è staita duchessa de Milan per via del sò mariozz cont el Galeazz Maria Sforza. Adree al mazzament de l’hom l’è vegnuda ancasì resgenta de Milan (1476–1481), desgià che el fiœul e ered del ducad, el Sgiovann Galeazz Sforza, l’era ancamò un bagaj. El Felip de Commynes el porta che l’era una “dona cont el coo de lusc”.

Nassuda ind el castell de Avejana, l’era la s’ceta del Lodovigh Savoja e de l’Anna Lusignana, e la gh’haveva desdocc fradei. Ind el 1464 la gh’haveva de smorosà el Doard IV de Inghilterra, ma lu chì el s’è maridad de scondon a l’Elizabeth Woodville. La se sposè donca cont el Galeazz Maria de Milan el 9 de masg del 1468, delzadess cà Savoja e cà Sforza sussiven de temp una lianza de una quaj sorta. El 25 de desember del 1476, gh’è stait mazzad el marid, e el fiœul Sgiovann Galeazz Maria el gh’è suzzedud coma duca de Milan. La Bona l’è vegnuda la resgenta de Milan per cunt del fiolin, cont el gadegnàss la desenemesizzia di cugnad che voleven vesser lor a controllà Milan; la gh’haveva, però, el sostegn del Cich Simoneta, che el la vutava a fà tuscoss.

A la fin l’ha fait pas cont el cugnad Lodovigh el Nigher, lavor che l’ha sgenad assossen el Simoneta, che el gh’ha deit a la duchessa: “A perdaroo el coo e vu, cont el temp, perdarii l’istacc.” El Cich Simoneta l’è pœu stait fait copà al Castell de Pavia e la Bona l’è staita forzada a fà sanmartin al Castell de Biegrass, indova la viveva asquas in esili.

Con la rivadura del Carel VIII de Franza in Lombardia, la Bona l’ha reparad in Franza a la cort de Amboise, per pœu menàss indree ind la Savoja, sota la protezzion del nevod. L’è voltada via ind el 17 de november del 1503, a Fossan, per pœu vesser interrada ind la gesa de san Sgiulian a Savejan.

## Referenze

## Ligam de denter
* Galeazz Maria Sforza
* Sgiovann Galeazz Sforza

## Ligam de fœura
Gesa de San Bernardin

*Gesa de San Bernardin a Biaa
*Gesa de San Bernardin a Bongion
*Gesa de San Bernardin a Lai
*Gesa de San Bernardin di Mort a Milan
*Gesa de San Bernardin di Monegh a Milan
Gesa di Sant Gervas e Protas (Bormi)

La **Gesa di Sant Gervas e Protas** a l'è la parochial de Bormi, in provincia de Sondri e diocesi de Com: l'è una gesa romanega del secol XVII, in su 'na sed che gh'era sgiamò del 800.

## Riferiment
*LombardiaBeniCulturali

## Alter proget
Bona Sforza

La **Bona Sforza** (2 de fevrer del 1494 – 19 de november del 1557) l’è staita resgina de Polonia e granduchessa de Lituania a partì del 1518 e a rivà al 1548, delzadess l’era la segonda mojer del rè Sigismond el Vegg de Polonia. De sora maross, l’è staita del sò duchessa de Bari e Rossano. Tosa del Sgiovann Galeazz Sforza e de l’Isabella d’Aragona, a l’era vuna di member de Cà Sforza, dinastia sgiamò decaduda che ind el sò moment de pussee volt grandœur l’haveva regnad sora Milan coma sò duca.

Adree a la restaurazzion del podé sforzesch sora el Ducad de Milan, la mà de la Bona la sperava de fàgh isposà el Massemilian Sforza, per fornì pussee stabilitaa e lesgitimitaa al regn del sgioven duca. Tamen, el rangiament del mariozz l’è fallad quand che lu chì l’è stait deposud di Franzes adree a la bataja de Marignan ind el 1515. El rè Sigismond el Vegg – sgiamò vedov – el s’è trovad ind la condizzion de maridàss ancamò: sota consej de l’imperador Massemilian I d’Asborgh, l’ha decidud a la fenitiva de tœù la sgiovena Bona Sforza in mojer. El contrat del mariozz l’è stait insegnad sgiò a Viena el setember del 1517 e la Bona la s’è traita adree una schirpa de 100'000 ducad.

Intendevela, gajarda e ambizziosa, la Bona la s’è assee impelagada ind la vita coltural e politega de l’Union polesa-lituana. L’ha tolt part a devers afari de stacc, ancaben che no el fudess in acordi coi ideje del temp. La descutiva sovenz con l’hom intuitù de una mota de quistion e domesteghe, e foreste, ma el sò mariozz l’è restait un’union soleda e de suzzess.

El 1 de avril del 1548 gh’è mort el marid, che l’è stait suzzedud del fiœul Sigismond el Sgioven, s’cet de lu là e de la Bona. Lee l’ha fait sanmartin in Mazovia, indova l’è restaita per vocc agn inanz de menàss a viver a Bari. L’è moruda la matina del 19 de november del 1557, a l’etaa de 63 agn. Se sospeta che la sibia staita invelenida sgiò. L’è staita interrada ind la Basilega de San Nicola, indova Anna – la sò tosa – la gh’haveva fait fà su una tomba in stil renassimental.

## Referenze

## Ligam de denter
* Cà Sforza

## Ligam de fœura
Mür de Lecch

I **mür de Lecch** eran i mür perimetrai cunt un pian triangular inusual per difend el paes de Lech en Lombardia.

Hin staa costruui insema al castel, a partì del 1336 de Azzon Viscont, signur de Milan, che g'ha conquistà el territori de Lech dopu la sò distruziun in del 1296 da sò pà grand Matee I Viscont che l'ha butaa giò per terra cunt el urden de minga levàs sü ancamò.

Hin staa slargaa di spagnö e dopu traa gió, sotta del dumini austriegh, del Giüsep II de Asburgh-Lorena in tra el 1782 e 'l 1784.
Carnet de Passages en Douane

El **Carnet de Passages en Douane** (*Carnè de Passagg in Dovana* in frances) a l'è un ducument dovaner che ghe voeul per menà un veicol a motor in vari Paes, a l'è gestid de la Federazzion Internazzionala de l'Automobel.

A l'è in bona sostanza una garanzia per la dovana del Paes indova che se mena el veicol che, se 'l sarà minga fad andà foeura, ghe sarann pagad i dazzi de importazzion. Per otegnìll ghe voeul una fidejusson o comunque una garanzia.

## Ligam de foeura
*Sit ofizzial

## Alter proget

## Vos corelade
*Carnet ATA
Veritaa

La **veritaa** l’è la proprietaa del vesser in acordi cont i facc concret e la realtaa. De solet, l’incontrari de la veritaa l’è considerad la falsitaa. El conzet de veritaa l’è stait assee descutid fœura in devers contest, compagn de la filosofia, l’art, la teologia, la lesg e la zienza. Un quaj filosef el ved el conzet de veritaa coma fondamental, e el porta che el sariss donca minga bon de vesser despiegad in de di manere ch’inn pussee semplez del conzet de veritaa medem.

El conzet el ven aplegad soratut ai ideje e ai parposizzion. I argoment prenzipai sora i quai ghe se descorr revarden de una banda la defenizzion de l’identifegazzion de la veritaa – idest segonda una prospetiva ontologega – quand che de l’oltra a ghe sariss i criteri de dovrà per rivàgh a questa veritaa, che pertegnen soratut a la gnoseologia. Quest chì el pœul anca tirà denter l’aspet etegh, delzadess l’è conligad cont el besœugn de honestaa intelletual, bona fid e sinzeritaa.

## Referenze

## Ligam de denter
* Cognossenza
* Sinzeritaa

## Ligam de fœura
Pataria

La **pataria** a l'è stada un moviment storegh dent de la Gesa ambrosiana in l'età de Mez che 'l criticava la simonia, la tropa scioraria del cler e de l'arcivescov de Milan e 'l matrimoni di pret. Sostegniven anca, in d'una manera un poo donatista, che i sacrament di pret corrot fussen minga valid.

L'è nassuda intorna ai prim agn del secol XI, con l'elezzion del Guido de Velaa, vist che dopo l'Aribert de Intimian anca i milanes men sciori voleven del poder politegh, i vari Papa del temp l'hann vist 'me un penser util a tegnì el so poder anca a Milan e l'hann doperad per menà inanz i reforme de la Gesa: vers la fin del secol el Papa l'haveva did che i sacrament di simoniegh eren boni e l'haveva anca tacad a fà tornà di pret che prima eren stad mandad via. 

A quell pont chi vari sostegnidor de la pataria inn tornad in la gesa reformada, menter di alter inn andad in pellegrinagg o inn partid per la prima crosada, una minoranza la s'è svesinada a di tesi compagne de quelle del catarism e inn stad poeu perseguitad cont el rivà del secol noeuv.

L'etimologia de la parolla l'è minga ciara: un quajvun el sostegn che 'l vegn de la parolla antiga milanesa "patee", o ben "besasc", che la marcava el fat che quei che la sostegniven eren propi pover.

## Riferiment
*[PATARIA e PATARINI - Enciclopedia italiana](https://www.treccani.it/enciclopedia/pataria-e-patarini_(Enciclopedia-Italiana)/)
*Pataria - Enciclopedia Treccani

## Vos corelade
*Reforma grigoeuriana
Gesa de l'Assonta (Cislian)

La **Gesa de l'Assonta** a l'è la parochiala de Bestazz, frazzion de Cislian, in cità metropolitana e arcidiocesi de Milan.

## Storia
L'è tirada a man sgiamò del secol XIII in del Liber Notitiae Sanctorum Mediolani del Gofred de Busser: la gesa che gh'è adess a l'è stada tirada in pè in tra el 1585 e 'l 1592, in su quell che l'era el vegg fopon parochial.

Dopo de la fin de la segonda guerra mondial el curad el ciama el Natale Penati per zornìlla e del 1973 el sarà restaverad el tecc, cont anca la recostruzzion de l'impiant eletrigh del campanin: poch prima ghe sarà mitud un noeuv altar a mensa inscì de respetà i disposizzion del Concili Vatican II.

## Architetura
La gesa la se troeuva arenta a l'intradura del paisot, e se nota subit el so ciocher, fad su de cinch pian oltra a la cella di campane e che l'è el pussee volt de la zona.

Dent la gesa a l'è a nav unega, con do capelle laterai spartide, anca se de foeura par che gh'è trè nav. El presbiteri l'è mitud in alt rispet ai fedei con du basei de marmor roeusa.

## Riferiment


## Alter proget
Nazlı Tolga

La **Nazlı Tolga Brenninkmeyer**, mej cognossuda 'me *Nazlı Tolga* (Ankara, 8 de novëmber 1979), l'è una giornalista e condutora televisiva turca, naturalizada olandesa

## Biografia
Dopo che l'ha scominciad la soa carrera de giornalista in del Kanal D el 31 de avost 1998, la s'è laureada in giornalism a l'università de Marmara del 2003 e l'ha tacad a condù i telegiornal de  Kanal D (1998-2002), Show TV (2002-2003), Skytürk (2003-2007) e FOX (dal 3 de setember 2007 al 14 de sgiugn 2013).

L'è stada nominada condutora turca pussee bona del 2011 e del 2012 e quella de pussee sucess del 2013.

## Vita privata
A l'è maridada del 2013 con l'om d'afari olandes Lawrence Brenninkmeyer, s'inn maridad in la catedral del Spirit Sant de Istanbul: la gh'ha una sorella e una fioeula.

La parla turch, portoghes, olandes e ingles.
Sumia

I **sumie** (o **scimbie**) inn di mamifer de l’orden di primat che sgeneralment viven in sui arvor, gh’hann una ghigna senza pil e inn caratarizad de un zervell assee desvilupad e de di brazz longh che fenissen con di did. Ancaben che la sò somejanza con l’hom l’haiva semper impressionad i persone, a gh’è volsud una mota de segoi per fà in manera che la zienza la riessiss a demonstrà el ligam che gh’esist intra de lor e la specia umana. 

De denter di primat, i sumie fann su l’infraorden monofiletegh – se es tœul denter anca el sgender *[[Homo]]* – ciamad Simiiformes e che l’è spartid intra i Platyrhiniani (sumie del Mond Nœuv: Amerega zentral e meridional) e i Catarhiniani (sumie del Mond Vegg: Afrega tropegal e Asia). Quist chì includen anca i ominoid, ancasì ciamad “sumie grande”, di quai ghe fa part anca l’Homo sapiens e i sò avoi pussee vesin.

La parolla “sumia” la ven sgiò del latin *sīmia*, che el vœul dì “sumia” o pura “imitador”.

## Referiment
* Treccani

## Ligam de denter
* Primat

## Ligam de fœura
Biblioteca Medicea Laurenziana

La **Biblioteca Laurenziana**, inanz ciamada **Libreria Laurenziana**, l’è vuna di collezzion principai de manuscricc dol mond, e pò anch un important compless architetonich de Fiorenza, progetad de Michelangelo Buonarroti intra ‘l 1519 e ‘l 1534. Averta a ‘l utilizazzion publica ("publicae utilitati") del Granduca de Toscana Cosem I, dal 11 giugn 1571 g’ha metud a disposizzion i sò gran collezzion, che eran formade de circa trèmila manoscritt, segond l’inventari del 1589.

## Ligam de foeura
* Sito uficial
Ducad de Mantoa

El **Ducad de Mantoa** l’era on stat italian in pè del 1530 al 1708: continuazzion del marchesad de Mantoa: el 2 de april del 1707 i imperiai hann ciapad el ducad che dopo l’è passad di Gonzaga, che l'haveven tegnud fina de la sò costituzziun, ai Asborgh d'Austria, anca lor titolar del Ducad de Milan cont el qual a l’era in continuità territorial, e inscì a l'è deventad un so territori, ciamad anca Stat del Mantovan.

## Alter proget
Regn de Sardegna

El **Regn de Sardegna** l’è stad on stat de l'Europa meridional che l'è esistid intra 'l 1297 e 'l 1861, quand l’ha cambiad formalment el so nom in Regn d'Italia, dopo che i Savoja hann ciapad, grazzia al Resorgiment, la pupart di territori italian.

## Vos corelade
* Sardegna

## Bibliografia
* CASULA, F.C., *La Sardegna aragonese. La corona d'Aragona*, Sassari, Chiarella, 1990, 2 voll.
* BRIGAGLIA, M. - MASTINO, A. - ORTU, G. G., *Storia della Sardegna. 1.Dalle origini al Settecento*, Roma-Bari, Laterza, 2002
* BRIGAGLIA, M. - MASTINO, A. - ORTU, G. G., *Storia della Sardegna. 2.Dal Settecento a oggi*, Roma-Bari, Laterza, 2002
* MANNO, G., *Storia moderna della Sardegna dal 1793 al 1799*, Torino, 1842
Tabernacol

El **tabernacol** a l'è un ared liturgegh doperad in di gese che creden che in la comenion a gh'è, in d'una quaj manera, debon la presenza del Signor: despess a l'è fad de materiai prezzios, inscì de marcà la soa importanza, e l'è ligad a l'altar, in ogni cas a l'è serrad, inscì che schivà che la sgent minga autorizada la vaga a ciapà el sacrament.

El nom el ciama el tabernacol de la Tanakh, che l'era el sit che el Signor el gh'era in su la Terra insema ai sgiudee intant che andaven de l'esili a Canaan. Despess, i catolegh e i ortodoss ciamen in la soa devozzion anca la Madona inscì, desgià che anca lee l'ha portad el Gesù dent.

## Riferiment
*Treccani

## Alter proget
Gesa di Sant Peder e Paol (Corsich)

La **Gesa di Sant Peder e Paol** a l'è la parochiala principal de Corsich, in cità metropolitana e arcidiocesi de Milan.

La gh'era sgiamò al temp del Liber Notitiae Sanctorum Mediolani e la dipendeva de la Gesa de San Giovann Batista a Cesan Boscon, ma quella de incoeu l'è stada tirada in pè in tra el 1848 e 'l 1852 per i noeuv besogn de la comunità. Del 1986 un toch de la parochia a l'è destacad per fà su la parochia del Spirit Sant.

## Riferiment
*Chiese italiane

## Alter proget
Gesa de San Bernardin (Bongion)

La **gesa de San Bernardin** a l'è la parochial de Lizzoeula, frazzion de Bongion, in provincia e diocesi de Berghem. La gesa che la gh'è incoeu l'è in pè del 1681, e de quell ann lì a l'è parochia, per decret del Daniele Giustiniani.

## Riferiment
*Chiese italiane

## Alter proget
Frontera

Per **frontera** se intend el confin in tra entità politeghe, el termen l'è doperad soratut per i frontere in tra Stat sovran, ciamade *esterne*, che 'me part de la soa sovranità i guarden e poden limità i passagg.

La pupart di frontere esterne se poden passà domà in d'un pass de frontera recognossud e controllad de la guardia de frontera, indova che gh'è de mostrà di ducument, tant 'me el passaport, ma gh'è di esempi de frontera verta indova i controll gh'è no o inn propi poch: l'esempi pussee famos a l'è quell de l'Area Schengen.

A gh'è anca di cas de controi interni: per esempi per andà de la China a Hong Kong e a Macao gh'è de passà una frontera, istess per andà di Stat Unid in di Samoa Americane. 

## Riferiment
*Treccani

## Alter proget

## Vos corelade
*Preja de frontera
*Post de frontera
*Confin natural
*Mur de confin
Palazzi Luraschi

El **Palazzi Luraschi** a l'è un palazzi storegh de Milan, che 'l se troeuva in sul stradon de Loret al civegh 1.

A l'è stad tirad su del 1887 in su 'n terren che prima gh'era el Lazaret de Milan, a l'è in stil ecletigh, e la soa cort l'è decorada con di statov e bust a tema I du moros.

## Bibliografia
*     Attilia Lanza, Milano e i suoi palazzi: Porta Orientale, Romana e Ticinese, Libreria Meravigli Editrice, 1993.

## Alter proget
Sir de Corresg

El **Sir de Corresg** (Corresg, 13 de avost 1590 - Mantoa, 23 de setember 1645) a l'è stad un nobel lombard, prima cont e poeu prenzip sovran de Corresg.

Fioeul primogenit del Camill de Corresg, a l'è stad el darrer sovran corresgesch, vist che l'è stad poeu menad via in tra Mantoa e Milan e liberad domà grazzia al jut de l'Otavi Bolognes: el so domini l'è stad confiscad e l'è dad ai Est, roba che la mena a la fin de l'autonomia per Corresg.

## Riferiment
*[Treccani](https://www.treccani.it/enciclopedia/giovanni-siro-da-correggio_(Dizionario-Biografico)/)

## Alter proget
Santuari de Saronn

El **Santuari de Saronn**, dedicad a la Madona di miracoi, a l'è un sit de cult de Saronn, che del  1986 a l'è una parochia: l'è stad fad su in tra el 1498 e 'l 1666, volud de la sgent per metégh dent una statua de la Madona che l'era in su 'na strada e che se pensava che la fuss miracolosa.

Del 1923 a l'è una basilega romana minor. La faciada l'è del Pellegrin Tebald e dent gh'è oeuvere de l'Andreja de Milan, del Bernardin Luin, del Ceser Magn, del Bernardin Lain, del Vissenz Seregn e del Gaudenzio Ferrari.

## Riferiment
*BeWeB

## Alter proget
Cors de Porta Romana

El **cors de Porta Romana** a l'è un stradon de Milan che 'l scomincia de piazza Missori, arenta al Dom, e 'l riva in piazza Medaje d'Or, arenta a la veggia  Porta Romana.

A l'era el vegg decumanus de Mediolanum, e per un bell poo de temp l'è stada el center de la vita milanesa, cont i pussee sciori che viveven lilinscì.

L'è servida de vari tram e bus, oltra ai stazzion de Missori, Crocetta e Porta Romana de la metrò sgialda e, in futur, de la stazzion de Santa Sofia de la metrò bloeu.

## Bibliografia
*Alberto de Capitani d'Arzago, "La zona di Porta Romana, dal Seveso all' "Arco Romano", 1942

## Alter proget

## Vos corelade
*Via Porticata
Medaja del Giovanni Lanfredini

La **Medaja del Giovanni Lanfredini** a l'è una medaja fada del Sperandio in del temp 1478-1483 e che la gh'è in quater cobie, pussee do proeuve de coni. Do inn a Berlin, vuna al Musee de Santa Giulia de Bressa e 'n oltra al musee archeologegh de Milan, menter i do proeuve inn in di collezzion privade.

Sora gh'è el Giovanni Lanfredini, bancher toscan e imbassador di Medegh de Fiorenza.

## Bibliografia
*Giovanni Lazzi, Il sorriso della sfinge, Edizioni Polistampa, Firenze 2009.

## Alter proget
Palma el Vegg

El **Jacom Nigret** (Serina, 1480 – Venezzia, 1528), pussee famos con la scormagna de **Palma el Vegg**, l’è stait un pencior lombard e vun dei esponent de la picciura venezziana.

Nassud a Serina, in Vall Brembana, de una fameja de vacher e pastor, l’ha fait pœu sanmartin a Venezzia, capital de la Serenissema. Chichinscì l’è vegnud spert fiss ind l’art de la picciura, e la sò manera de depensger l’è staita imprenduda di majester venezzian de la fin del Quaterzent, intra i quai ghe figurava el Sgiorsg de Castellfranch. L’ha frequentad el Tizzian, che el s’era namorad de la Violanta, tosa del Palma medem.

La sò art l’è impientada in su di soget de carater mitologegh e sagrad, ma anca in sui litrat.

El ven ciamad “el Vegg” per spartìll del pronevod, Palma el Sgioven, anca lu pencior.

## Referenze

## Olter proget
Koinè lombarda medieval

La **koinè lombarda medieval** (o domà **lombard medieval**) a l'era ol volgar illuster qe se dovrava ind i tests scrivids ind la Lombardia storega intra i secoi XIII e XV. Ind i fonts medievai l'era ciamada domà *lombard* o *lengua scrivida*.

## Stude
A l'è staita identifegada de l'Adolfo Mussafia ind el so Monument antig dei dialets italian del 1864, ma jamò prima ol Biondelli l'hiva parlad de la possibilitaa de una varietaa siora dovrada a nivell scriit inants qe al rivava ol toscan, e po anc ol Carlo Tenca, ol Carlo Salvioni e 'l Glauco Sanga i l'ha sostegnida.

## Storia
La koinè la s'è desvilupada a partir del secol XIII ind el ambet de qell qe l'era ol cœr del vegg Regn Lombard, deventad Regn Italeg a l'intern del Sacr Roman Imper. Intra i fator decisiv per la so formazion, de soraplu a la vexinanza dei dialets locai e a la presenza de tante vie de comunicazion, g'è ol costum dei Comun medievai de ciapar aministrador e maester forests, ol jirar dei predicador relijos e dei œvre leterarie, e la sponta unifegatrix dei cort e dei cancellerie.
A partir del secol XV la koinè l'ha començad a vesser sostituida del toscan, qe l'hiva ciapad prestij per l'importanza politega de Fiorenza e coi œvre del Dant Aliger, del Francesc Petrarca e del Jovann Bocaç.

### Ereditaa
In seguet a'l bandonar de la koinè, per scriver i lengue cisalpine i è staite desvilupade ind i secoi dei nœve grafie qe i s'è slontanade del so modell per indar-g dree (de plu o de men a segonda del cas) a la norma toscana.
Ind i prim agn del secol XXI, i so cerne grafege i è staite recuperade come bas per la creazion de l'ortografia Scriver Lombard.

## Carateristege
Intra i trats unifegants de la koinè i è considerads:
* ol riferiment ai modei leterare latin, provenzal, frances;
* ol ciapar dei forme comun a tut ol territore;
* la jeneralizazion dei forme local, o ben ol spantegar dei trats lenguisteg for del territore d'orijen;
* la progressiva eliminazion dei particolaritaa local.

## Autor
### Secol XIII
*Bonvexin de la Riva (Milan): poemets;
*Petro da Barsegapé (Milan): *Sermone* del 1274;
*Uguçon da Laodho (Lod): *Liber*;
*Gerard Pateg (Cremona): *Splanamento*;
*Jacomin da Verona: poemets;
*Guido Fava (Bologna): *Gemma purpurea* e *Parlamenta et epistole*;

### Secoi XIV-XV
*Antonio da Ferrara: *Prima che ‘l ferro arossi i bianchi pili*;
*Nicolò de' Rossi (Trevis): *Canzoniere*;
*Francesco Vannozzo (Padova): *Rime*;
*Anonem (Milan): *[[Loment de Bernabò Vescont]]*.

## Riferiments


## Bibliografia
* Sanga, Glauco. *La lingua lombarda. Dalla koinè alto-italiana delle Origini alla lingua cortegiana*
Carlo Pertusaa (1674-1755)

El **Carlo Pertusaa** (Milan, 9 de avril 1674 - Milan, 1755) a l'è stad un nobel e bibliofel lombard, president del Senad de Milan per varie voeulte.

Ghe partegniva a la familia nobel di Pertusaa e l'era fioeul del Luca, anca lu president del Senad, e 'l gh'haveva pussee de 24 000 liber in la soa collezzion: quand che gh'è mort, l'è dada per la pupart ai Gesuita de Brera, e la darà la bas per la Biblioteca Nazzionala Braidensa, ma di liber riven a la Biblioteca universitaria de Pavia.

L'era anca member de l'academia de l'Arcadia e l'era el so *pastor* per Milan, despess i so member se traven insema in del giardin del sò palazz.

## Bibliografia
* Latuada, Serviliano, Descrizione di Milano ornata con molti disegni in rame (etc.), Tomo II, Milano, Cairoli, 1737, ISBN non esistente. Ospitato su Archive.org.
Garage Traversi

El **Garage Traversi** a l'è 'n storegh edifizzi de Milan, arent a piazza San Babila, fad su in tra el 1938 e 'l 1939 'me prima autorimessa con pussee pian de la cità.

Esempi de razzionalism italian, a l'è pu un postegg del 2003, e gh'ha havud dent un outlet che l'è serrad per el 2017: l'è crompad poeu de la BNP Paribas e del sginer 2023 l'è vert 'me negozzi de Louis Vuitton.

## Riferiment
*Il GARAGE TRAVERSI: la celebre autorimessa diventa il nuovo POLO del LUSSO di Milano

## Alter proget
Cità Volta (Berghem)

La **Cità Volta** (anca *Berghem de Sora*, in italian ciamada *Città Alta* o anca *Bergamo Alta*) a l'è el quarter storegh de Berghem, d'epoca medieval, sit in su 'n coll, de chi el nom *de Sora*.

El so nucli a l'è la Piazza Veggia, che arent gh'è el Dom, ma l'è importanta anca la citadella viscontea, fada su di Vescont quand che governaven la cità, e l'è marcada di mure venete, fade su de la Republega de Venezzia per protesger el so confin pussee ocidental. In la zona gh'è vari musee: quell Archeologegh e quell de storia natural inn propi in la citadella, poeu gh'è el Musee del Donizet, el Musee e tesor de la Catedral, arent al Palazz de la Reson e l'ort botanegh de Berghem "Lorenz Roeuda". Inn visitabel 'me musee anca la Roca de Berghem, el Convent de San Francesch e 'l Campanon. L'è de vedè anca la basilega de Santa Maria Magior, con la soa capella del Colleon.

El sit l'è ben caraterizad anca de tante fontane, tant 'me el fontanon viscontee, la fontana de Antescolis, la fontana Contarini, el lavador publegh, la fontana de San Pancrazzi e la font del Vasin.

A l'è conligada al rest de la cità di strade, indova che passen vari autobus del servizzi comunal, vun el conliga diretament la stazzion a la cità volta. A gh'è anca una funicolera che del bass el mena a Berghem de Sora, e dent di mure a gh'è 'n oltra funicolera, che la conliga la porta Sant Alissand al coll de San Vigili.

## Riferiment
*6 ore in Città Alta
*Bergamo Alta - InLombardia
*Le 5 attrazioni imperdibili - Terre di Bergamo

## Alter proget
Gesa de Sant Andrea (Berghem)

La **gesa de Sant Andrea** a l'è una gesa de via Porta Penta a Berghem, in provincia e diocesi de Berghem.

D'epoca del votcent, l'è stada progetada del Ferdinando Crivelli, ma gh'era una gesa lilinscì almen del 785 d.C. Dent a gh'è oeuvere de autor tant 'me El Moret, el Francesch Bassan, l'Enea Salmegia el Padovanin, el Palma el Sgioven e i giumei Epis.

## Riferiment
*Chiese Italiane

## Alter proget

## Vos corelade
*Tritegh de Sant Andrea
Batister de Cremona

El **batister de Cremona** a l'è tacad al Dom de la cità: volt 34 meter, el gh'ha una pianta otagonal, roba che 'l gh'ha un significad escatologegh, ligad al Renassiment e a la Resurrezzion.

Fad su in tra el 1167 e 'l 1370, el gh'ha una doma compagna de quella del Dom de Fiorenza, fada però du secoi prima.

## Riferiment
*I Monumenti

## Alter proget
Funicolera de Berghem

La **funicolera de Berghem** la conliga el moderno center citadin con la Cità Volta e l'è verta del 1877: l'è stada progetada de l'Alessandro Ferretti, che 'l gh'haveva in gestion anca la red di tram de Berghem.

La partiss de vial Vitori Emanuell II, arent ai scale che porten ai mure venete, e la riva dopo circa 240 meter e 'n desnivell de 85 meter in piazza Mercad di Scarpe, con la stazzion che l'è dent al palazz Roeuda-Suardi.

## Riferiment
*Funicolare di Città - Visit Bergamo 

## Alter proget
Franco Colapinto

El **Franco Colapinto** (Buenos Aires, 27 de masg 2003) a l'è un pilota d'auto argentin, che 'l corr in Formula 1 con la Williams del GP de Monscia del 2024, quand che l'ha sostituid el Logan Sargeant.

## Ligam de foeura
*Sit ofizzial

## Alter proget
Palazz Noeuv (Berghem)

El **Palazz Noeuv** a l'è un palazz de Berghem de Sora, che l'è mitud in banda a la Piazza Veggia e l'è stad tirad su in contraposizzion al Palazz de la Reson: incoeu l'è sed de la Biblioteca civega Angelo Mai.

L'è stad fad su intorna al 1600, ma la faciada l'è del 1928, fada in marmor bianch de l'Ernest Piroven.

## Riferiment
*LombardiaBeniCulturali

## Alter proget
Parch regional de la Grigna de Sora

El **parch regional de la Grigna de Sora** a l'è 'n area natural protesgiuda de la Lombardia che la va del lagh de Com ai Alp Orobie, intorna ai Grigne.

Gh'è dent i comun de Cornoeuva, Isen, Parlasch, Pastur, Perled, Premaluna, Tasen e Varena.

## Ligam de foeura
*Sit ofizzial

## Alter proget
Ercol I d’Est

L’**Ercol I d’Est** (26 de occiover del 1431 – 25 de sgener del 1505) l’è stait duca de Ferrara del 1471 al 1505. Vun di member de Cà Esta, el gh’haveva la scormagna de “El Tramontana” e “El Diamant”.

L’ha studiad a la cort de Napoli, indova gh’è stait insegnad l’art de la guerra e la cavallaria. Chichinscì l’ha anca tacad a stimà i art – soratut l’architecciura – e ghe piaseva un frach i œuvre andeghere; perzò, l’è deventad vun di patron pussee important dei artista ind el Renassiment. Sota de lu, Ferrara l’ha cognossud un period de grandœur cont el deventà famosa in tuta Europa per la bellezza di sò art.

L’è crepad el 25 de sgener del 1505 e sò fiœul Fons d’Est l’è deventad duca. L’haveva maridad la Leonora d’Aragona, e l’era el bobà de la Beatriz e de l’Isabella, tute dò di figure assossenn importante ind el Renassiment lombard. 

## Referenze

## Ligam de denter
* Cà Esta
* Ferrara

## Ligam de fœura
Villa Mirabell (Vares)

La **Villa Mirabell** a l'è una villa de Vares, sita in di giardin de Palazz Estens: a l'è stada fada su del secol XVIII e l'è incoeu sede di musee civegh de Vares.

## Bibliografia
*Santino Langè, Ville delle province di Como, Sondrio e Varese, a cura di Pier Fausto Bagatti Valsecchi, Vol. Lombardia 2, Milano, Edizioni SISAR, 1968.

## Alter proget
Cesa de Santa Lisabeta (Carevasg)

La **cesa de Santa Lisabeta** a l'è una cesina de Carevasg, 'n provincia de Berghem e diocesi de Cremona, prope tacada a la parochial: scominciada 'ntorna al 1600, a gh'è tacad un campanil e l'era sede de 'n convent di gustiniane, che i è stade menade a Crema al temp di frances.

## Riferimencc
*Lombardia Beni Culturali

## Oter progecc